CELEX: 32008D0207(01)
Language: hu
Date: 2007-10-23 00:00:00
Title: Az Európai Unió Alapjogi Ügynöksége igazgatótanácsának határozata ( 2007. október 23. ) a Közösségek érdekeire nézve hátrányos csalás, korrupció és bármely jogellenes tevékenység leküzdésével kapcsolatos belső vizsgálatok feltételeiről és szabályairól

7.2.2008   
            
            
               HU
            
            
               Az Európai Unió Hivatalos Lapja
            
            
               C 33/2
            
         Az Európai Unió Alapjogi Ügynöksége igazgatótanácsának határozata
   (2007. október 23.)
   a Közösségek érdekeire nézve hátrányos csalás, korrupció és bármely jogellenes tevékenység leküzdésével kapcsolatos belső vizsgálatok feltételeiről és szabályairól
   (2008/C 33/03)
   AZ EURÓPAI UNIÓ ALAPJOGI ÜGYNÖKSÉGÉNEK IGAZGATÓTANÁCSA
   Tekintettel az Európai Unió Alapjogi Ügynökségének létrehozásáról szóló, 2007. február 15-i 168/2007/EK tanácsi rendeletre,
   mivel:
   
               (1)
            
            
               Az 1073/1999/EK európai parlamenti és tanácsi rendelet (1), valamint az Európai Csaláselleni Hivatal által folytatott vizsgálatokról szóló 1074/1999/Euratom tanácsi rendelet (2) úgy rendelkezik, hogy a Hivatal hivatott közigazgatási vizsgálatokat kezdeményezni és végezni az EK-Szerződés és az Euratom-Szerződés által vagy annak alapján létrehozott intézményekben, szervekben, hivatalokban és ügynökségekben.
            
         
               (2)
            
            
               Az Európai Csaláselleni Hivatalnak a Bizottság által megállapított hatásköre a pénzügyi érdekek védelmén túl kiterjed a közösségi érdekeknek a közigazgatási vagy büntetőjogi eljárás útján üldözhető jogellenes magatartásokkal szemben való védelmével kapcsolatos valamennyi tevékenységre.
            
         
               (3)
            
            
               A csalás elleni küzdelem hatályát ki kell szélesíteni, eredményességét pedig a közigazgatási vizsgálatok területén meglévő szakértelem kiaknázásával fokozni kell.
            
         
               (4)
            
            
               Mivel ennélfogva közigazgatási autonómiájuk alapján valamennyi intézménynek, szervnek, hivatalnak és ügynökségnek a Hivatalt kell megbíznia a belső közigazgatási vizsgálatok lefolytatásának feladatával annak érdekében, hogy felfedjék az olyan súlyos eseteket, amelyek a szakmai feladatok teljesítésével kapcsolatosak, továbbá amelyek a Közösségek tisztviselői és alkalmazottai kötelezettségei teljesítésének elmulasztását valósíthatják meg az Európai Közösségek tisztviselőinek személyzeti szabályzata és a Közösségek egyéb alkalmazottaira vonatkozó alkalmazási feltételek (a továbbiakban: személyzeti szabályzat) 11., 11a., 12b., 13., 16. és 17. cikke szerint, a Közösségek érdekeire nézve hátrányosak és fegyelmi vagy adott esetben büntetőjogi eljárást vonhatnak maguk után, illetve amelyek különösen a személyzeti szabályzat 22. és 22a. cikkében említett súlyos személyes kötelezettségszegést/mulasztást, vagy a személyzeti szabályzat 86. cikkében említett mulasztást vagy a Közösségek intézményeinek, szerveinek, hivatalainak és ügynökségeinek a személyzeti szabályzat hatálya alá nem tartozó tagjai, vezetői vagy személyzetének tagjai által elkövetett hasonló mulasztást valósíthatnak meg.
            
         
               (5)
            
            
               Az ilyen vizsgálatokat az Európai Közösségeket létrehozó szerződések, különösen az kiváltságokról és mentességekről szóló jegyzőkönyv, valamint az ezek végrehajtásáról szóló szövegek és a személyzeti szabályzat vonatkozó rendelkezéseit teljes mértékben betartva kell lefolytatni.
            
         
               (6)
            
            
               Az ilyen vizsgálatokat a Közösség valamennyi intézményénél, szervénél, hivatalánál és ügynökségnél azonos feltételek mellett kell lefolytatni; a Hivatal e feladattal történő megbízása nem érinti az intézmények, szervek, hivatalok vagy ügynökségek felelősségét, és semmilyen módon nem csökkentheti az érintett személyek jogi védelmét.
            
         ELFOGADTA A KÖVETKEZŐ HATÁROZATOT:
   1.   A Hivatallal való együttműködés kötelezettsége
   Az Európai Unió Alapjogi Ügynökségének (a továbbiakban: az Ügynökség) igazgatója, szolgálatai és bármely vezetője, tisztviselője vagy alkalmazottja, valamint a személyzeti szabályzat hatálya alá nem tartozó munkatársai kötelesek teljes mértékben együttműködni a Hivatal alkalmazottaival, és a vizsgálathoz szükséges minden támogatást biztosítani. Ennek érdekében minden hasznos tájékoztatást és magyarázatot meg kell adniuk a Hivatal alkalmazottainak.
   Az Európai Közösségeket létrehozó szerződések, különösen a kiváltságokról és mentességekről szóló jegyzőkönyv, valamint az ezek végrehajtásáról szóló szövegek sérelme nélkül az Ügynökség igazgatótanácsának tagjai teljes mértékben együttműködnek a Hivatallal.
   2.   A tájékoztatási kötelezettség
   Az Ügynökség minden tisztviselője vagy alkalmazottja, aki olyan tényekről szerez tudomást, amelyek a Közösségek érdekeire nézve hátrányos csalás, korrupció vagy bármely más jogellenes tevékenység esetleges előfordulásának feltételezését vagy a szakmai tevékenységek teljesítésével kapcsolatos olyan súlyos esetek esetleges előfordulásának feltételezését vetik fel, amelyek a Közösségek tisztviselőinek vagy alkalmazottainak olyan kötelezettségei teljesítésének elmulasztását valósíthatják meg, amely fegyelmi vagy adott esetben büntetőeljárást von maga után, illetve amelyek a személyzeti szabályzat hatálya alá nem tartozó tagok, vezetők vagy személyzet tagjai által elkövetett hasonló kötelezettség-mulasztást valósíthatják meg, ezekről haladéktalanul köteles tájékoztatni szolgálatának vezetőjét vagy adott esetben az Ügynökség igazgatóját, vagy amennyiben ezt hasznosnak találja, közvetlenül a Hivatalt.
   Az Ügynökség igazgatótanácsának elnöke, igazgatója vagy vezetői haladéktalanul továbbítanak a Hivatal részére minden olyan, tudomásukra jutott ténybeli információt, amely alapján az első bekezdésben említett szabálytalanságok fennállása vélelmezhető.
   Az Ügynökség vezetőivel, tisztviselőivel vagy alkalmazottaival, illetve a személyzeti szabályzat hatálya alá nem tartozó munkatársaival szemben semmiképpen nem lehet méltánytalan vagy megkülönböztető bánásmódot alkalmazni az első és a második bekezdésben említett információk közlése miatt.
   Az igazgatótanács azon tagjai, akik az első bekezdésben említett tényekről tudomást szereznek, kötelesek tájékoztatni az igazgatótanács elnökét, vagy amennyiben ezt hasznosnak tartják, közvetlenül a Hivatalt.
   3.   A biztonsági hivatal vagy az érintett tisztviselő által nyújtott támogatás
   A Hivatal igazgatójának kérésére az Ügynökség biztonsági hivatala vagy érintett tisztviselője segítséget nyújt a Hivatalnak a vizsgálatok gyakorlati lebonyolításában.
   4.   Az érdekelt fél tájékoztatása
   Abban az esetben, ha valamely munkatárs, vezető, tisztviselő vagy alkalmazott, illetve a személyzeti szabályzat hatálya alá nem tartozó munkatárs esetleges gyanúba keveredése felmerül, az érdekelt felet erről gyorsan tájékoztatják, amennyiben ez nem káros a vizsgálat szempontjából. Az Ügynökség munkatársát, vezetőjét, tisztviselőjét vagy alkalmazottját, illetve a személyzeti szabályzat hatálya alá nem tartozó munkatársát név szerint említő következtetések nem vonhatók le, amennyiben a vizsgálat úgy zárult le, hogy az érdekelt fél nem kapott lehetőséget az őt érintő valamennyi ténnyel kapcsolatos nézete kifejtésére. A következtetésekben hivatkozni kell erre a nézetre.
   A vizsgálat érdekében a teljes titoktartás fenntartását szükségessé tevő és valamely nemzeti igazságügyi hatóság hatáskörébe tartozó nyomozati eszközök alkalmazását igénylő esetekben azt a kötelezettséget, hogy az Ügynökség munkatársának, vezetőjének, tisztviselőjének vagy alkalmazottjának, illetve a személyzeti szabályzat hatálya alá nem tartozó munkatársának lehetőséget biztosítsanak nézetei kifejtésére, az igazgatótanács elnöke vagy az Ügynökség igazgatója beleegyezésével el lehet halasztani. Ilyen esetekben addig nem indulhat fegyelmi eljárás, amíg az érintett fél nem kapott lehetőséget észrevételei megtételére.
   5.   Tájékoztatás a vizsgálat további lépések megtétele nélküli megszüntetéséről
   Amennyiben a belső vizsgálat végén az Ügynökség meggyanúsított munkatársa, vezetője, tisztviselője, vagy alkalmazottja, illetve a személyzeti szabályzat hatálya alá nem tartozó munkatársa elleni belső vizsgálatot a Hivatal igazgatójának határozatával további lépések megtétele nélkül megszüntetik, az igazgató az érintett felet erről írásban értesíti. Az érintett fél kérheti, hogy ezt a határozatot csatolják saját személyes iratanyagához.
   6.   A mentelmi jog megvonása
   Az Ügynökség vezetője, tisztviselője vagy alkalmazottja, illetve a személyzeti szabályzat hatálya alá nem tartozó munkatársa bírósági eljárás alóli mentelmi jogának megvonására irányuló, a nemzeti rendőrségtől vagy igazságügyi hatóságtól érkező, esetleges csalással, korrupcióval vagy bármely más jogellenes tevékenységgel összefüggő valamennyi kérelmet véleményezésre továbbítják a Hivatal igazgatójának. Amennyiben a mentelmi jog megvonására irányuló kérelem az Ügynökség igazgatótanácsának valamely tagját érinti, erről tájékoztatják a Hivatalt.
   7.   A hatálybalépés napja
   Ez a határozat az Európai Únió Hivatalos Lapjában való kihirdetésének napján lép hatályba.
   
      Bécs, 2007. október 23.
      
         Anastasia CRICKLEY
         
         
            az FRA igazgatótanácsának elnöke
         
      
   
   
      (1)  HL L 136., 1999.5.31., 1. o.
   
   
      (2)  HL L 136., 1999.5.31., 8. o.